Gandia i Autoritat Portuària de València avancen en els projectes que convertiran el port en un referent a Europa
18 noviembre 2024

## Gandia i Autoritat Portuària de València avancen en els projectes que convertiran el port en un referent a Europa18 noviembre 2024Última actualización: 18 noviembre 2024

![](../gestion/img/9793f59cfbafa25762cddeb23ddd60add6f63fe553098ea044d247a1b4b42e57.jpeg)  
  

L'alcalde de Gandia, José Manuel Prieto, ha mantingut aquest matí una reunió amb Mar Chao, presidenta de l'Autoritat Portuària de València (APV), on han abordat diversos projectes estratègics que les ambdues administracions estan gestionant en conjunt.

  
Cal recordar que durant aquesta legislatura s'estan desenvolupant diverses iniciatives per valor de 30 milions d'euros. Aquesta actuació contempla una intervenció sobre una superfície d'11.000 metres quadrats, per tal de convertir-la en una zona amable on s'integren les vies del ferrocarril i alhora es genera un vial de servei destinat a l'activitat pesquera. També suposarà la integració urbana entre el Grau i el port, acabant amb les barreres arquitectòniques i físiques, alhora que es generen nous espais d'oportunitats i la creació de nous llocs de treball.

D'altra banda, la setmana passada, el Consell d'Administració de l'Autoritat Portuària de València (APV), va aprovar la signatura del conveni amb el Consell Superior d'Investigacions Científiques (CSIC) del Ministeri de Ciència, Innovació i Universitats dirigit per l'exalcaldessa de la nostra ciutat, Diana Morant, per a la cessió durant 35 anys al CSIC d'una parcel·la a la zona sud del Port de Gandia. Aquesta parcel·la albergarà el Centre Oceanogràfic de València (COVA).

  
El projecte permetrà que prop de 50 investigadors desenvolupen tasques relacionades amb els oceans, la sostenibilitat dels recursos pesquers i el medi ambient marí. Amb aquesta instal·lació, la primera d'aquestes característiques a la Comunitat Valenciana, Gandia es posiciona com a referent en la investigació i la innovació marina a Europa.

Finalitzada la reunió, Prieto ha declarat que "_estem fent del Port un espai generador d'oportunitats de primer ordre per a la ciutat i dinamitzador de l'economia. Entre tots estem aconseguint fer del Port de Gandia un port referent a Europa_".

A més, la primera autoritat municipal, ha destacat "la implicació i l'esforç del Ministeri, del CSIC i de l'Autoritat Portuària de València, que estan possibilitant que els projectes avancen, així com les excel·lents relacions entre les institucions".